Anne-Kat. Hærland

Anne-Katrine Hegna Hærland (født 1972) er en norsk komiker og programleder, kjent fra humorprogramet Nytt på nytt på NRK. I 2005 gav hun ut den humoristiske boka Krig og fred og religion og politikk og sånn, og i 2007 gav hun og Eyvind Hellstrøm ut kokeboken Inn med sølvskje: bagatellemat gjort forståelig. Hun har også virket som standup-komiker og hatt flere sceneshow.

 Bakgrunn 
Hærland begynte å jobbe som lystekniker i NRK i 1993. Deretter ble hun ansatt i NRKs U-redaksjon og jobbet der en måneds tid. Høsten 1996 debuterte hun som programleder i serien Direkte lykke som gikk på NRK2. Høsten 1997 ble hun programleder i sitt eget show, Bombay Surprise (NRK2), deretter i programmet Bla, bla, bla i 2000.

Hærland er særlig kjent for sin deltakelse i programmet Nytt på nytt, hvor hun var fast paneldeltaker sammen med Knut Nærum og Jon Almaas fra 1999 til 2007. Hun fikk publikumsprisen for Nytt på nytt under Gullruten 2007. I 2012 sluttet hun i NRK etter 15 år og gikk til TVNorge der hun fikk sitt eget talkshow, Anne-Kat. Talkshowet hadde premiere våren 2013, men hadde lave seertall. Den 2. mars 2016 ble det kjent at TVNorge ikke vil fornye kontrakten med Hærland når den går ut.

Høsten 2013 var hun igjen å se som paneldeltaker i Nytt på nytt på NRK. Etter avtale med Knut Nærum, skal hun sammen med ham danne et rent Halden-panel.

Våren 2022 ble Hærland tildelt hedersprisen under Gullruten 2022.

 På scenen 
Hærland har også opptrådt som stand-up-komiker i flere år og har vunnet klassen beste standup-artist under Komiprisen 2003, 2006 og 2009. I 2003 hadde hun stor suksess med enmannsforestillingen Jeg er ikke Dina, og i 2006 og 2007 var hun aktuell med forestillingen Tatt av vinen. I 2008 var Hærland aktuell med forestillingen Gift, men ingen fanatiker på Latter i Oslo. I 2012 var hun aktuell med nytt show; Jakten på Ærligheten. Til høsten 2013 er det blitt satt opp tilsammen 201 forestillinger. I 2024 og 2025 er hun aktuell med showet Don't Panic! En guide til kunstig intelligens. Showet handler om kunstig intelligens, noe Hærland har vært lidenskapelig opptatt av siden 2022.

 Familie og privat 
Anne-Kat. er barnebarn av politiker og redaktør Trond Hegna.

Hun fikk en del oppmerksomhet i 2003 da hun kjørte bil og kolliderte i alkoholpåvirket tilstand. For dette ble hun i 2004 idømt 30 dagers ubetinget fengsel, ilagt en bot på  kroner og mistet førerkortet i to år. Hun hadde en promille på 1,26 og kolliderte to ganger; én gang med en parkert bil og én gang med en bil der det satt to personer. Under Nytt på Nytt 14. november 2003 ble Hærlands fyllekjøring vitset med, noe som flere reagerte negativt på. Hærland beklaget hendelsen og sa «Det er som et lite mareritt. Personlig er jeg bare veldig lei meg.»

I 2007 giftet hun seg med journalist Espen Hauglid. De ble skilt i 2009. I 2017 giftet hun seg med musiker og tidligere ungdomskjæreste Kåre "João" Pedersen. De ble skilt i 2021.

Hun ble i 2014 tildelt Christian Sandsdalenprisen for sitt bidrag og engasjement. Prisen blir delt ut av «Foreningen Retten til en verdig død». 

I 2016 ble det kjent at hun hadde øyesykdommen retinitis pigmentosa. Hun fikk diagnosen på midten av 1990-tallet. Sykdommen gjør synet hennes gradvis verre, og når det er mørkt kan hun nesten ikke se. Hun kan heller ikke lenger kjøre bil.

 Til sjøs 
I februar 2015 ble det kjent at hun skulle seile til Antarktis med Jarle Andhøy i hans nye båt etter tapet av Berserk II. Seilasen ble filmatisert og sendt på TVNorge under tittelen Berserk – i pionerenes farvann. Etter at Andhøy ble tiltalt for brudd på meldeplikten i forbindelse med sine seilaser til Antarktis måtte Hærland vitne i retten i februar 2016.

 TV- og radioprogrammer 
 TV
 2013 Anne-Kat. på TVNorge
 2010–2011 Lyngbø og Hærlands Big Bang på NRK1
 2009–2010 Anne-Kat. ser på TV på NRK1
 1999–2007 Nytt på nytt på NRK1 (paneldeltaker)
 2000 Bla, bla, bla NRK1
 1998 Absolutt, NRK2
 1997 Bombay Surprise på NRK2
 1996–1997 Direkte lykke på NRK2

 Radio
 Herreavdelingen på NRK P1 (innslag)

 Bibliografi 
 Krig og fred og religion og politikk og sånn (Aschehoug, 2005, ISBN 8203231713)
 Inn med sølvskje: bagatellemat gjort forståelig (Pantagruel, 2007, ISBN 9788279002956, med Eyvind Hellstrøm)

 Priser og nominasjoner 
 Pris  Kategori  For verk  Resultat Gullruten 2003  Beste kvinnelige programleder  Bla, bla, bla   Komiprisen 2003  Beste stand up-artist    Stå opp-prisen 2003  Stå opp-prisen    Gullruten 2006  Beste kvinnelige programleder  Nytt på nytt   Komiprisen 2006  Beste stand up-artist    Stå opp-prisen 2006  Stå opp-prisen    Gullruten 2007  Publikumsprisen  Nytt på nytt   Komiprisen 2009  Beste stand up-artist  Gift, men ingen fanatiker   Årets morsomste     Stå opp-prisen 2009  Stå opp-prisen    Gullruten 2010  Beste kvinnelige programleder  Lyngbø og Hærlands Big Bang   Gullruten 2011  Beste kvinnelige programleder  Lyngbø og Hærlands Big Bang   Gullruten 2022  Hedersprisen   

 Referanser 

 Eksterne lenker 


 Anne-Kat. Hærlands side hos NRK


Kategori:Norske TV-programledere
Kategori:Norske komikere
Kategori:Norske standupkomikere
Kategori:Programledere for NRK TV
Kategori:Programledere for TVNorge
Kategori:Vinnere av Gullrutens hederspris‎
Kategori:Vinnere av Gullrutens publikumspris
Kategori:Farmen kjendis-deltakere
Kategori:Personer fra Oslo